Afmagrede heste på en gård ved Farsø bliver ikke fjernet, selv om ejeren er politianmeldt for vanrøgt.

Det er bekymrede naboer, der har politianmeldt hesteejeren, og politiet har sammen med en dyrlæge foretaget et kontrolbesøg på gården. Det skete i sidste uge, og det har ført til, at ejeren nu har fået et påbud om at give hestene foder, vand og strøelse. Men det er ikke godt nok, mener foreningen Nyt Hesteliv, som har haft en dyrlæge til at se på billeder af de vanrøgtede heste. I en pressemeddelelse skriver foreningen, at det er kritisabelt, at hestene ikke fjernes, så de kan få professionel pleje. I samarbejde med Nordjysk Dyreredning har Nyt Hesteliv forsøgt at få politiet til at fjerne hestene fra gården, og Sysser Nørholm fra Nordjysk Dyreredning har været i kontakt med mange vrede hestevenner. - Jeg frygter, at det her kan ende i selvtægt. Jeg har været i kontakt med flere, der siger, at hvis ikke politiet fjerner hestene, så gør de det selv, siger Sysser Nørholm til TV2/NORD. Hesteejeren blev politianmeldt 18. juli, og det var i sidste uge, at politiet var på besøg på gården.